‘SAUK-beleide strydig met ANC se beleide’Jackson Mthembu, ANC-hoofsweep en voorsitter van die party se subkomitee oor kommunikasie Foto: Getrude Makhafola / ANA Die ANC het Dinsdag gesê die SAUK se besluit om sy redaksionele beleid te wysig en nie geweld tydens betogings uit te saai nie, is teenstrydig met die regerende party se beleidsposisionering. Jackson Mthembu, die ANC se hoofsweep, het gesê die SAUK het nooit die ANC of Suid-Afrikaners geraadpleeg oor dié verandering nie. “Dit is kommerwekkend, aangesien dit neerkom op verandering aan beleid van die regerende party. As jy dus beleide wil verander en ons nie raadpleeg nie, toon dit ŉ ernstige gebrek aan respek vir die regerende party,” het Mthembu aan joernaliste in Johannesburg gesê. Die SAUK se besluit om die uitsaai van geweld tydens betogings te verbied het wye kritiek van burgerlike- en politieke partye uitgelok. Sewe senior SAUK-werknemers word dissiplinêr verhoor vir beweerde wangedrag ná hulle kommer uitgespreek het oor toenemende sensuur by die uitsaaier. Mthembu het gesê beduidende beleidsveranderings, soos die wat die SAUK gemaak het, vereis openbare bespreking voordat dit geïmplementeer word, waaronder om publieke menings te werf. “As hoofsweep van die meerderheidsparty sou ek geweet het as dit bespreek was,” het hy verduidelik. Hy het gesê die SAUK rapporteer nie aan die ANC nie, en dat die regerende party nie enige hulp van die openbare uitsaaier nodig het nie. “Ons is in staat daartoe om onsself te verteenwoordig. As ŉ beweging het ons baklei vir ŉ openbare uitsaaier met ŉ openbare mandaat. Daar is geen manier dat die ANC kan inbreuk maak op die openbare mandaat van die SAUK nie,” het Mthembu gesê. Hy het bewerings dat die ANC “gekonkel” het met sommiges by die SAUK om opposisiepartye te ondermyn, ten sterkste ontken.